《沁园春 寄程穆倩》
清代·李符

五月停舟，曾访闲居，碧梧映门。有美酒盈尊，接篱倒著，生香辟蠹，束笋横陈。

吐纳便便，丰神奕奕，淮海维扬一俊人。相逢晚，喜君能倒屣，我愿扶轮。

砚名星宿堪珍。见梦里、擎将圭冕神。故石麟绣虎，才华倾国，秦书漠篆，笔法空群。

荷芰为衣，松枝作麈，忆听清谈又几旬。当斯际，想科头踞石，抱膝看云。

作者简介：（1639—1689）清浙江秀水人，原名符远，字分虎，号耕客，又号桃乡。善诗词，工骈体。与兄李绳远、李良年号浙西三李。与朱彝尊等结诗社。后客居福建茶官署，暴卒。有《香草居集》。